钦定古今图书集成/明伦汇编/官常典/第474卷 > 窦瑾
## 钦定古今图书集成/明伦汇编/官常典/第474卷 > 窦瑾

按《魏书》本传，“瑾字道瑜，顿丘卫国人也。自云汉司空
融之后，高祖成为顿丘太守，因家焉。瑾少以文学知
名，自中书博士为中书侍郎，赐爵繁阳子，加宁远将
军，参与军国之谋，屡有军功，迁秘书监，进爵卫国侯，
加冠军将军，转西部尚书。初定三秦，人犹去就，拜使
持节散骑常侍、都督秦雍二州诸军事、宁西将军、长”
安镇将、毗陵公。在镇八年，甚著威惠。征为殿中都官
尚书，仍散骑常侍，世祖亲待之，赏赐甚厚。从征盖吴，
先驱慰谕，因平巴西氐羌酋领降下数千家，不下者
诛之。又降蛮酋仇天尔等三千家于五将山。盖吴平，
瑾留镇长安。还京，复为殿中都官，典左右执法。世祖
叹曰：“古者右贤左戚，国之良辅，毗陵公之谓矣。”恭宗
薨于东宫，瑾兼司徒，奉诏册谥。出为镇南将军、冀州
刺史。清约冲素，忧勤王事，著称当时。还为内都大官。
兴光初，瑾女婿郁林公司马弥陁以选尚临泾公主，
瑾教弥陀辞托，有诽谤咒诅之言，与弥陁同诛。瑾有
四子，秉、持、依，并为中书学生，与父同时伏法。唯少子
遵逃匿得免。